謝涪陵劉君舉使君見委北巖堂長詩
作者：陽枋
朝代：宋

paragraphs: 雪片冬深玩易編，正公和氣理尤渾。
八分寫就龍蛇走，巖藤澗樹常蜒蜿。
蓮蕩飄裾紫陽學，歸來拂拭莓苔痕。
巖前世事幾興廢，道無今古終長存。
新來五馬栽桃李，生平伊洛期窮源。
下車一笑撫江閣，片心飛度蒼崖根。
生香動蕩滿幽谷，秋叢濯雨抽蘭蓀。
露華滴晴舞夜鶴，雲葉卷霽吟朝猿。
衰翁白首野人服，不愛市井憐山村。
太守招來說好語，翠蘿有路猶堪捫。
聽終不敢謝疲苶，瘦筇强拄巖檐門。
遺書欲傍梅花讀，祇恐使人昭昭己昏昏。